กรมอนามัย จัดไลฟ์สดทางเฟซบุ๊ก “ก้าวย่างเพื่อสร้างลูก” ทุกวันจันทร์ เพื่อเป็นช่องทางถาม-ตอบ ของคุณแม่ให้สามารถดูแลลูกให้ปลอดภัยจากโควิด-19
กรมอนามัย จัดไลฟ์สดทางเฟซบุ๊ก “ก้าวย่างเพื่อสร้างลูก” ทุกวันจันทร์ เพื่อเป็นช่องทางถาม-ตอบ ของคุณแม่ให้สามารถดูแลลูกให้ปลอดภัยจากโควิด-19 พญ.พรรณพิมล วิปุลากร อธิบดีกรมอนามัย กล่าวว่า ในสถานการณ์โรคโควิด-19 นี้ กลุ่มหญิงตั้งครรภ์ ผู้ที่ยังให้นมบุตร รวมถึงเด็กเล็กอายุต่ำกว่า 2 ปี เป็นกลุ่มเฉพาะที่ต้องดูแลเป็นพิเศษ เพราะด้วยโรคนี้เป็นโรคใหม่ที่ยังไม่มีข้อมูลชัดว่าตัวโรคจะส่งผลกระทบต่อเด็กในครรภ์หรือไม่ ทางที่ดีคือ ควรดูแลสุขอนามัยให้ดี ตัดทุกปัจจัยเสี่ยงที่จะรับเชื้อ หญิงที่ยังให้นมบุตรก็เช่นกัน การให้นมยังไม่ใช่ข้อห้าม แต่ต้องเพิ่มการทำความสะอาดมือ ทำความสะอาดเต้านม และต้องงดเว้นการจับหรือสัมผัสหน้าเด็ก กรณีเด็กอายุต่ำกว่า 2 ปี เป็นกลุ่มที่ไม่ควรพาออกไปนอกบ้านในช่วงนี้เด็ดขาด เพราะภูมิคุ้มกันโดยทั่วไปยังไม่เพียงพออยู่แล้วและยังไม่สามารถให้เด็กชินกับการใส่หน้ากากอนามัยป้องกันเชื้อได้ อย่างไรก็ตาม สำหรับคุณแม่ที่มีปัญหา หรือข้อสงสัยเกี่ยวกับการดูแลลูกในช่วงสถานการณ์โรคโควิด-19 สามารถเข้าไปพูดคุย ฝากคำถามถึงกุรมารแพทย์โดยตรงได้ โดยกรมอนามัยจะจัดรายการให้ความรู้และตอบคำถามไลฟ์สดทางเฟซบุ๊ก “ก้าวย่างเพื่อสร้างลูก” ทุกวันจันทร์ ประชาชนสามารถเข้าไปติดตาม หรือฝากคำถามไว้ให้แพทย์มาช่วยตอบข้อสงสัยได้โดยตรง